RESOLUCIÓN do 31 de marzo de 2009, da Secretaría Xeral de Política Lingüística, pola que se aproba a convocatoria extraordinaria para cubrir a praza do lectorado de lingua, literatura e cultura galegas na Universidade do Estado do Río de Janeiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 07/04/2009

A Xunta de Galicia, a través do artigo 7, alínea e) do Decreto 44/2006, do 2 de marzo (DOG número 53, do 16 de marzo), de estrutura orgánica dos órganos superiores dependentes da Presidencia da Xunta de Galicia, atribúelle á Secretaría Xeral de Política Lingüística, como órgano superior da Administración autonómica en materia de promoción e ensino da lingua galega, a tarefa e a competencia de apoiar e coordinar o coñecemento e o uso do galego fóra do territorio lingüístico galego.
Neste sentido, e a través de convenios de colaboración subscritos con universidades de fóra de Galicia interesadas en incluír nos seus plans de estudo o ensino da lingua, a literatura e a cultura galegas, créanse os centros de estudos galegos como órganos de referencia nestas universidades, a través dos que se canalizan as actividades promotoras da nosa lingua, non só neste ámbito académico senón tamén na súa área de influencia.
A maioría destes centros refórzanse coa presenza dun lector ou lectora que, como complemento á súa actividade formativa, se responsabiliza da docencia, da investigación e da promoción da lingua, a literatura e a cultura galegas. Os importes das súas bolsas establécense expresamente nos ditos convenios de colaboración, e impútase o gasto ás aplicacións orzamentarias 04.60.151A.781.2, cando o aboamento da bolsa recaia sobre universidades públicas españolas, 04.60.151A.770.0, cando o aboamento recaia sobre universidades privadas españolas, 04.60.151A.790.0, cando o aboamento o deban facer universidades estranxeiras e 04.60.151A.480.2, cando a bolsa sexa aboada directamente pola Secretaría Xeral de Política Lingüística.
En consecuencia, segundo o establecido na disposición adicional, alínea c) do Decreto 44/2006, do 2 de marzo, e de acordo coa Comisión de seguimento e impulso do Plan xeral de normalización da lingua galega, creada polo Decreto 58/2006, do 30 de marzo; procede realizar a convocatoria para cubrir a praza do lectorado de lingua, literatura e cultura galegas que se relaciona máis abaixo, en réxime de concorrencia competitiva e con sometemento aos principios constitucionais de igualdade, mérito e capacidade. Por iso,
DISPOÑO:
Artigo 1º.-Obxecto.
Convocar, en réxime de concorrencia competitiva, unha bolsa para o lectorado de lingua, literatura e cultura galegas na seguinte universidade:
Universidade: do Estado do Río de Janeiro.
Localidade: Río de Janeiro.
País: Brasil.
Artigo 2º.-Requisitos.
1. Poderán participar nesta convocatoria as persoas que cumpran os seguintes requisitos:
-Estar en posesión da nacionalidade española ou de calquera dos países membros da Unión Europea.
-Non padecer enfermidade ou limitacións físicas ou psíquicas que sexan incompatibles co desenvolvemento das actividades obxecto desta axuda económica.
-Ser licenciado en Filoloxía Galega, en Filoloxía Hispánica (subsección de galego-portugués) ou en Filoloxía Románica -sempre que a primeira ou segunda lingua románica elixida fose o galego-.
2. Quedan excluídas aquelas persoas que, malia reuniren estes requisitos, estean a exercer ou exercesen como lectores de lingua, literatura e cultura galegas e que obtivesen a súa bolsa en convocatorias públicas anteriores.
Artigo 3º.-Duración.
1. A persoa seleccionada será nomeadas para unha primeira estadía que abranguerá o período comprendido entre o 1-5-2009 e o 31-12-2009. Este período inicial poderase ir renovando sucesivamente por cursos académicos, ata completar unha estadía máxima que vencerá o 31-12-2012, sempre que esta circunstancia non contraveña a normativa propia da universidade de destino.
2. A Secretaría Xeral de Política Lingüística renovará a bolsa do/a lector/a se o informe que cada responsable dos centros de estudos galegos debe remitir a esta, cun mes de antelación ao remate da bolsa, recolle unha evolución positiva na formación e no aproveitamento, por parte do beneficiario, das experiencias e prácticas realizadas no lectorado. En caso contrario, non procederá a dita renovación.
3. O nomeamento farase efectivo con data do 1-6-2009.
Artigo 4º.-Actividade.
1. O lector ou lectora, baixo a dirección do responsable da cátedra ou do centro de estudos galegos, en coordinación con este e como complemento práctico á súa actividade formativa, desenvolverá actividades de docencia respecto daquelas materias relacionadas coa potenciación da lingua galega que se concreten no convenio de colaboración que se asine coa correspondente universidade, e de programación e organización de tarefas de investigación, difusión e promoción da lingua, da literatura e da cultura galegas, non só no ámbito universitario senón tamén na súa área de influencia.
2. Así mesmo, o lector ou lectora que resulte adxudicatario da bolsa obxecto desta convocatoria deberá acreditar ter superado o curso de formación de profesores de galego que regularmente organiza a Secretaría Xeral de Política Lingüística, en colaboración coa Universidade de Santiago de Compostela ou, no seu defecto, queda obrigado a asistir e superar o devandito curso na edición que desde a Secretaría Xeral de Política Lingüística se lle indique. O incumprimento do previsto neste parágrafo dará lugar á aplicación do estipulado no artigo 12.2º.
3. O/A lector/a de lingua, literatura e cultura galegas non poderá desenvolver actividades que impidan, dificulten ou menoscaben o cumprimento das condicións establecidas para a percepción da bolsa concedida. En calquera caso, deberá comunicarlle á Secretaría Xeral de Política Lingüística o desenvolvemento de actividades alleas ao obxecto desta convocatoria para que esta determine se procede a compatibilidade.
Artigo 5º.-Contía da bolsa.
1. O/A lector/a percibirá o importe da bolsa directamente da Secretaría Xeral de Política Lingüística, tal e como se recolle no convenio de colaboración asinado entre a Xunta de Galicia e a Universidade do Estado do Río de Janeiro e no cal se especifica a contía que vai percibir e a partida orzamentaria correspondente.
2. Para o ano 2009 o importe íntegro mensual da bolsa previsto no devandito convenio de colaboración é de 1.277,12 euros.
3. Neste importe considéranse incluídos todos os conceptos, é dicir, o/a lector/a fará fronte aos gastos de tipo persoal que poidan derivar da súa estadía (tales como viaxes, desprazamentos urbanos, residencia, requisitos burocráticos etc.) con cargo á bolsa adxudicada.
4. O/A lector/a queda obrigado/a a reintegrar, total ou parcialmente, o importe dos conceptos indebidamente percibidos.
5. O/A lector/a queda obrigado/a, así mesmo, a facilitar toda a información que lle sexa requirida pola Secretaría Xeral de Política Lingüística ou por calquera outro órgano fiscalizador das administracións públicas, no exercicio das súas funcións de control.
Artigo 6º.-Solicitudes e documentación.
1. As solicitudes axustaranse ao modelo oficial recollido como anexo I desta resolución e xuntaráselles, cando menos, a documentación que a seguir se especifica:
-Fotocopia compulsada do DNI ou documento acreditativo da identidade.
-Fotocopia compulsada do título (ou títulos) de licenciatura, ou da acreditación de telo/s solicitado/s.
-Certificado de estudos orixinal (ou fotocopia compulsada).
-Curriculum vitae.
-Fotocopia compulsada dos xustificantes de todos os méritos alegados.
-Escrito, asinado pola persoa solicitante, que conteña a explicación dos motivos da solicitude.
-Proxecto didáctico e de traballo para a universidade solicitada.
-Declaración xurada de non estar en situación de servizo activo como funcionario, ou ben, en caso de estalo, indicación do corpo de pertenza e compromiso de solicitar o pase á correspondente situación administrativa.
-Calquera outra que se estime oportuna.
2. A maiores desta documentación, os solicitantes presentarán unha declaración do conxunto de todas as solicitudes de axudas efectuadas ou concedidas, para o mesmo proxecto, ante as administracións públicas competentes ou outros entes públicos. De non ter solicitada ou concedida ningunha, tamén o farán constar.
3. As persoas interesadas poderán presentar a solicitude no rexistro xeral da Consellería de Presidencia, Administracións Públicas e Xustiza, ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 7º.-Prazo de presentación.
1. O prazo de presentación das solicitudes será dun mes, contado a partir do día seguinte ao da publicación desta resolución no Diario Oficial de Galicia.
2. Se a solicitude non reúne os requisitos exixidos, notificaráselle ao interesado para que, nun prazo de dez días, emende os erros ou acompañe os documentos requiridos. Transcorrido o dito prazo sen que se producise a emenda, considerarase que desiste da súa petición ou deixaranse sen puntuar os méritos que non se xustifiquen debidamente, segundo corresponda.
Artigo 8º.-Comisión de valoración.
1. As solicitudes e a documentación acreditativa serán examinadas e valoradas por unha comisión presidida pola subdirectora xeral de Política Lingüística e composta polos seguintes membros:
-A xefa do Servizo de Formación, Asesoramento Lingüístico e Proxección Exterior da Lingua, quen exercerá como presidenta da comisión, en ausencia da súa titular.
-O xefe da Sección de Habilitación.
-Por parte da universidade, a responsable do centro de estudos galegos ou persoa na que delegue.
-Un funcionario da Secretaría Xeral de Política Lingüística, que actuará de secretario, con voz pero sen voto.
Ante a ausencia dalgún dos membros da comisión pertencente á Secretaría Xeral de Política Lingüística, será substituído por algún dos seguintes suplentes:
-A xefa do Servizo do Centro Ramón Piñeiro para a Investigación en Humanidades.
-A xefa do Servizo de Xestión e Promoción Lingüística.
2. A comisión de valoración poderá acordar a incorporación ás súas reunións de persoal de carácter técnico que contribúa a unha correcta valoración dos méritos alegados polos aspirantes ou a aclarar as dúbidas que lles poidan xurdir aos membros da dita comisión. Este persoal actuará con voz pero sen voto nas reunións da citada comisión.
Artigo 9º.-Valoración de méritos.
1. A comisión valorará os méritos debidamente acreditados por cada unha das persoas interesadas, de acordo co contido do anexo II desta resolución.
2. Para estes efectos, elaborará un informe que se xuntará á acta da reunión e no cal se recollerá a relación de persoas admitidas; a relación das excluídas, con indicación do motivo, e a relación, ordenada de maior a menor puntuación total acadada, de solicitantes admitidos, con indicación da puntuación outorgada a cada un dos méritos alegados por estes.
Artigo 10º.-Resolución.
1. A comisión de valoración elevaralle ao/á titular da Secretaría Xeral de Política Lingüística a acta da reunión recollida no artigo anterior, xunto cunha proposta de resolución na que se lle adxudicará o lectorado a aquel/a interesado/a que obtivese a maior puntuación total, acompañando tamén a manifestación expresa do/a candidato/a proposto/a de aceptar o seu nomeamento.
2. A bolsa non lle poderá ser adxudicada a aquel solicitante que obtivese unha valoración total inferior a 5 puntos.
3. Se o/a candidato/a proposto/a non aceptase o seu nomeamento, proporase o seguinte con maior puntuación; ante o rexeitamento deste, ofreceráselle ao seguinte, e así sucesivamente ata a súa cobertura.
4. A non aceptación do nomeamento por parte do candidato proposto e, de ser o caso, polos sucesivos destinatarios da devandita proposición, leva consigo para estes a imposibilidade de participar na seguinte convocatoria de lectorados de lingua, literatura e cultura galegas, calquera que sexa o destino das prazas convocadas. No caso de participar figurarán na correspondente relación de excluídos co seguinte motivo: rexeitar unha proposta de adxudicación na convocatoria anterior.
5. Con base na proposta formulada, o/a titular da Secretaría Xeral de Política Lingüística procederá a ditar resolución nomeando o lector ou lectora proposto/a. Esta resolución seralle notificada á correspondente universidade de destino.
6. O prazo máximo para resolver a convocatoria será de seis meses, contados a partir da data de publicación desta resolución no Diario Oficial de Galicia. De non se resolver neste prazo, as solicitudes entenderanse desestimadas.
7. A resolución desta convocatoria queda condicionada á existencia de convenio en vigor entre a Secretaría Xeral de Política Lingüística e a Universidade do Estado do Río de Janeiro, na data na que se faga efectivo o nomeamento do lector ou lectora. A carencia deste convenio supón deixar sen efectos o nomeamento do lector ou lectora afectado/a.
8. No caso de funcionarios en servizo activo, o seu nomeamento como lectores estará condicionado a que obteñan o pase á situación administrativa correspondente, xa que o dito nomeamento é incompatible co desempeño dun posto de traballo na Administración pública.
9. Se o lectorado é declarado deserto, abrirase un procedemento especial para a súa cobertura, e ofertaránselles ás persoas incluídas na listaxe de profesorado colaborador da Secretaría Xeral de Política Lingüística e seleccionarase o adxudicatario mediante entrevista persoal de entre as cinco aceptacións que, cumprindo cos requisitos previstos no artigo 2, conten coa maior puntuación na devandita listaxe.
10. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 11º.-Substitucións.
1. Se, unha vez nomeado, o/a lector/a renunciase ao lectorado, este cubrirase provisionalmente co seguinte candidato con máis puntuación que concorrese a esta convocatoria. Ante o rexeitamento deste, ofreceráselle ao seguinte, e así sucesivamente ata a súa cobertura, e sempre observando que o substituto acadase, como mínimo, unha valoración total de 5 puntos na dita convocatoria.
Se non fose posible cubrir o lectorado por este sistema, a Secretaría Xeral de Política Lingüística empregará o procedemento previsto no artigo 10.9º.
2. O disposto no punto anterior tamén será de observancia para a cobertura do lectorado cando sexa necesaria a substitución temporal do seu bolseiro titular. Esta substitución abranguerá o período que dure a causa que a orixina.
3. Os lectorados cubertos de forma interina, agás o caso previsto na situación recollida no punto anterior, serán de novo convocados para seren cubertos mediante concurso público de méritos na seguinte convocatoria.
Artigo 12º.-Revogación e suspensión.
1. A concesión e percepción da bolsa non implica ningún tipo de relación laboral, ou de natureza similar, entre a Xunta de Galicia e o/a lector/a seleccionado/a.
2. A Secretaría Xeral de Política Lingüística, logo da instrución do corresdo lector ou lectora, polo tanto, da bolsa concedida ou suspendelo temporalmente cando concorran, ademais das establecidas especificamente, algunha das seguintes circunstancias:
-Incumprimento total ou parcial do disposto no artigo 4 desta resolución.
-Notoria falta de actitude no desenvolvemento das actividades previstas no artigo 4.
-Obtención concorrente de axudas outorgadas por outras administracións ou entes públicos ou privados.
-Posterior coñecemento de nomeamento indebido por non reunir as condicións requiridas para isto.
Artigo 13º.-Autorizacións e publicidade.
1. A presentación da solicitude para participar nesta convocatoria implica o coñecemento e aceptación das bases que a regulan.
2. Segundo o previsto nos artigos 14 e 15 da Lei 9/2007, do 13 de xuño, de subvencións de Galicia, a Secretaría Xeral de Política Lingüística publicará na súa páxina web as bases que regulan esta convocatoria e, no Diario Oficial de Galicia, as devanditas bases e os datos relevantes referidos ás subvencións concedidas, polo que a presentación da solicitude leva consigo a autorización dos beneficiarios para o tratamento dos datos necesarios para este fin.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta secretaría xeral publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento dos datos dos beneficiarios e a súa publicación na citada páxina web, coas salvidades previstas no artigo 15.2º, alínea d) da Lei 9/2007, do 13 de xuño, de subvencións de Galicia.
4. Así mesmo, de acordo co previsto no Decreto 132/2006, do 27 de xullo, polo que se regulan os rexistros públicos de axudas, subvencións e convenios e de sancións da Xunta de Galicia, creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, esta secretaría xeral incluirá nos devanditos rexistros, agás nos supostos legalmente establecidos, os datos relevantes referidos ás axudas e subvencións recibidas polos adxudicatarios que participen nesta convocatoria, así como as sancións que, como consecuencia delas, puidesen impoñerse, polo que a presentación da solicitude leva implícita a autorización dos beneficiarios para o tratamento necesario dos seus datos persoais.
Artigo 14º.-Réxime xurídico.
1. O réxime xurídico aplicable a esta convocatoria é o seguinte: Lei 9/2007, do 13 de xuño (DOG número 121, do 25 de xuño), de subvencións de Galicia; Decreto 11/2009, do 8 de xaneiro (DOG número 20, do 29 de xaneiro), polo que se aproba o regulamento da Lei 9/2007; os preceptos declarados básicos pola disposición derradeira primeira da Lei 38/2003, do 17 de novembro (BOE número 276, do 18 de novembro), xeral de subvencións; Real decreto 887/2006, do 21 de xullo (BOE número 176, do 25 de xullo), polo que se aproba o Regulamento da Lei 38/2003 e Decreto lexislativo 1/1999, do 7 de outubro (DOG número 214, do 5 de novembro), polo que se aproba o texto refundido da Lei de réxime financeiro e orzamentario de Galicia, segundo a última redacción dada na Lei 14/2004, do 29 de decembro (DOG número 253, do 30 de decembro), de medidas tributarias e de réxime administrativo.
Artigo 15º.-Recursos.
Contra esta convocatoria, que lle pon fin á vía administrativa, os interesados poderán interpoñer recurso potestativo de reposición perante o/a titular da Secretaría Xeral de Política Lingüística, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente recurso contencioso-administrativo perante o Tribunal Superior de Xustiza de Galicia, no prazo de dous meses, contados a partir do día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-A secretaria xeral de Política Lingüística, no ámbito das súas competencias, poderá ditar cantas disposicións sexan precisas para o desenvolvemento desta resolución.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de marzo de 2009.
María Sol López Martínez
Secretaría xeral de Política Lingüística
Ver referencia pdf "06700D004P044.PDF"
Ver referencia pdf "06700D005P050.PDF"